Lastbilchauffør Ole Breumlund fra Gjøl blev overfaldet af en mand med et baseballbat i en af tunnellerne i Oslo.

Mandag eftermiddag fik Ole Breumlund fra Gjøl sit livs chok. Ole Breumlund er lastbilchauffør og var på tur i Norge. Han kom kørende i tunnellerne i Oslo, hvor der var lange køer i modgående retning, da en bilist pludselig overhalede udenom køen og kørte over i den modsatte vejbane. Bilisten havde kurs direkte mod Ole Breumlund, der måtte slå bremserne i for at undgå et sammenstød. I stedet ramte den modkørende ind i en anden bil. - I det øjeblik var jeg så chokeret. Det var simpelthen så farligt, siger Ole Breumlund. Ole Breumlund råbte af bilisten med den hasarderede kørsel, hvilket fik manden så meget op i det røde felt, at han pludselig hev et baseballbat ud fra bagsædet af sin bil, som han gik til angreb med. - Han begyndte at slå løs med battet og ramte mig på min arm. Jeg nåede heldigvis at slippe væk fra ham, men så fortsatte han med at slå løs på lastbilen, fortæller den chokerede nordjyde. Ole Breumlund fik låst lastbilsdøren og var i sikkerhed der, indtil politiet hurtigt ankom til stedet og anholdt overfaldsmanden. Ole Breumlund blev senere undersøgt på skadestuen, men han har ikke brækket noget. Men chokket er stadig stort: - Jeg er stadig meget rystet. Det er jo så vanvittigt, siger han. Angrebsmanden er en mand i 50'erne. Han er anholdt.